KÁHIRA, TEL AVIV. Doktor Smrť je údajne po smrti. Druhý najhľadanejší nacistický zločinec Aribert Heim vraj zomrel v roku 1992 na rakovinu hrubého čreva v Káhire. Mal 78 rokov.
Tvrdia to investigatívni reportéri nemeckej televízie ZDF a amerických novín New York Times.
Správu potvrdil aj jeho syn Rüdiger. Otca v Egypte niekoľkokrát navštívil a teraz žiada o dedičstvo. Heim by mal mať na účtoch okolo 1,2 milióna eur. Heim junior ich chce venovať charite.
Nemeckí vyšetrovatelia hovoria, že Heimova smrť je pravdepodobná. Nemajú však telo ani relevantný dôkaz o smrti.
Pochybnosti trvajú
-
Narodil sa v roku 1914 v rakúskom Bad Radkersburgu.
-
Počas vojny pôsobil v koncentračnom tábore Mauthausen.
-
Židom vpichoval rôzne roztoky priamo do sŕdc, bez narkózy im odoberal orgány a so stopkami meral čas, kým nenastala smrť.
-
V roku 1961 nemecké úrady zistili, že žije v Baden-Badene.
-
Kým vydali zatykač, zmizol.
Na to naráža aj lovec nacistov z Wiesenthalovho centra Efraim Zuroff. "Ten príbeh je príliš perfektný," povedal AP s tým, že mladý Heim už v minulosti klamal, keď povedal, že s otcom sa v emigrácii nikdy nestretol. Zuroff hľadal minulý rok Heima v Latinskej Amerike, pripúšťa však, že jeho stopy viedli aj do Egypta.
Heima, ktorý na začiatku 60. rokov ušiel z Nemecka, údajne pochovali na káhirskom cintoríne pre chudobu. Leží teda v hrobe bez náhrobku, medzi viacerými telami. Šance, že sa podarí nájsť jeho pozostatky, označujú nemeckí detektívi za minimálne.
Heim v Egypte konvertoval na islam a vystupoval pod priezviskom Farid. ZDF a New York Times objavili v Káhire desiatky dokumentov s týmto menom. Išlo o bankové potvrdenky, osobné listy aj medicínske správy.
Vypátrali tiež syna Heimovho egyptského zubára. Aj ten potvrdil, že Heim zomrel na rakovinu.
Obludné experimenty
Heim bol väzenským lekárom v koncentráku Mauthausene. Robil tam pokusy na väzňoch, ktorým do srdca vpichoval rôzne chemikálie a sledoval, ako dlho trvá, kým zomrú.
Po vojne žil v Nemecku, odkiaľ utiekol krátko predtým, ako ho prišli zatknúť. Vraj žil v Latinskej Amerike, aj severnej Afrike. Informácie o jeho smrti sa objavili už niekoľkokrát. Ak žije, má 94 rokov.